জান্নাতের মধ্যে নয়নাভিরাম সবুজাভ নান্দনিক দৃশ্যের এক অভূতপূর্ব পরিবেশ সৃষ্টিতে জান্নাতী বৃক্ষের অবদান অতুলনীয়। জান্নাত বিভিন্ন প্রজাতির বৃক্ষরাজিতে ভরপুর। মৌসুমের ফলের গাছ সেখানে মওজুদ রয়েছে। তবে খেজুর, আঙ্গুর ও ডালিমের গাছ আছে অধিক পরিমাণে। যেমন আল্লাহর বাণী, فِيهِمَا فَاكِهَةٌ وَّنَخْلٌ وَّرُمَّانٌ ‘সেখানে ফল-মূল, খেজুর ও ডালিম রয়েছে (অধিক পরিমাণে)’ (আর-রহমান ৫৫/৬৮)। তিনি আরো বলেন, حَدَائِقَ وَأَعْنَابًا ‘বাগানসমূহ ও নানাবিদ আঙ্গুর’ (নাবা ৭৮/৩২)। জান্নাতের বৃক্ষসমূহ কন্টকমুক্ত এবং ফলভারে নুয়ে পড়া। সেখানে বৃক্ষসমূহ সর্বদা পত্র-পল্লব, শস্য-শ্যামল, লম্বা ও ঘন হবে। আর তাদের রং হবে সবুজ কালো মিশ্রিত। যেমন মহান আল্লাহ বলেন, ذَوَاتَا أَفْنَانٍ ‘উভয় জান্নাতে বিভিন্ন ধরনের পল্লববিশিষ্ট বৃক্ষে পূর্ণ থাকবে’ (আর-রহমান ৫৫/৪৮)। مُدْهَامَّتَانِ ‘সেখানে ঘন সবুজাভ দু’টি উদ্যান থাকবে’ (আর-রহমান ৫৫/৬৪)।